יעל לבנטל

יעל לבנטל-יגנדורף (נולדה ב-27 במאי 1968) היא שחקנית, סטנדאפיסטית, תסריטאית וקומיקאית ישראלית. ידועה בעיקר בשל גילומה את אורלי ברנשטיין בסדרה הקומית "החיים זה לא הכל". לבנטל נולדה ב-1968 בקריית היובל בירושלים. אמה עלתה מלבנון. סיימה לימודי משחק בסטודיו למשחק ניסן נתיב בשנת 1992 והחלה להופיע במועדון הסטנד-אפ "דומינו גרוס". לאורך השנים המשיכה לככב על הבמות, במופעים "בנות", ו"פרוביזורי", ובהצגות, בצוותא, בתיאטרון אנסמבל הרצליה ובתיאטרון חיפה, "שידוכים", "בואו לא נדבר על זה", "עשו עליך פעם סרט", "ראש משוגע", "כוונות טובות", "מקושקשת", "האביר על הסוס הלבן" ו"ראיון עבודה". עם השנים השתלבה לבנטל במשחק בקולנוע ובטלוויזיה, עם תפקידים אורחים בסדרות "עניין של זמן", ״20 פלוס״, "מעורב ירושלמי", "פלורנטין" ו"החרצופים", ובסרט "מסעות ג'יימס בארץ הקודש". בשנת 2001 זכתה לחשיפה הראשונה המשמעותית בסדרת הטלוויזיה הקומית "החיים זה לא הכל", לצד אבי קושניר, ענת וקסמן ועמיתה בשנים הבאות עידן אלתרמן, ב"רשת" (במקור "טלעד") של הערוץ השני. לבנטל שיחקה מתחילתה ועד לסיומה של הסדרה בשנת 2011 לאחר תשע עונות. בשנת 2003 זכתה לבנטל לחשיפה כקומיקאית, בתוכנית הסאטירה "אחורי החדשות", בהגשתו של יאיר ניצני, בערוץ 10. בתוכנית הופיעה לבנטל בדמות המראיינת המשונה יעל יגנדורף, ומאוחר יותר בדמותה המפורסמת ביותר, המתנחלת נחמה בת-יפונה, המנסה להתחיל את חייה מחדש בתל אביב, שאת שתיהן כתבה. בזכות דמותה של נחמה, זכתה לבנטל לביקורות משבחות, ואף לכותרות. באותה שנה שיחקה בסרט הטלוויזיה "באמצע הסרט". כאשר ביולי 2005, לקראת תוכנית ההתנתקות, ביקרה בכפר מימון כדי ליצור סרטון קומי השם ללעג את מתיישבי גוש קטיף, טענה כי הותקפה על ידי מתנחלים. במקביל להשתתפות ב"אחורי החדשות", הופיעה לבנטל בשנת 2004 בתוכנית "האקדמיה לצחוק" ב"ביפ", ב"פרוביזורי", מופע אלתורים שהועלה בצוותא ובשנת 2005 ב"חטף פתח" בטלוויזיה החינוכית. בסוף שנת 2005 החלה לבנטל להשתתף בתוכנית ההומוריסטית "הרצועה" ב"ביפ", לצד אורי גוטליב ונתי קלוגר. בשנת 2006 השתתפה בתוכנית הבידור "של מי השורה הזאת?" בערוץ 10, לצד עידן אלתרמן ותומר שרון. בשנת 2007 כתבה והופיעה בתוכנית המערכונים "לא לפני הילדים" בערוץ 10, לצד עידן אלתרמן, שי גולדשטיין ויעל שרוני. בשנת 2008 שיחקה וכתבה לבנטל בסדרה "מסכים" ב-Yes, והגישה את "צהריים בשניים" עם עידן אלתרמן ברדיו תל אביב. ב-2009 השתתפה בסדרה "נשרים" של ערוץ לוגי. ב-2010 שיחקה בסרט "פעם הייתי" בתפקיד תקוה עובאדי. בנוסף, בשנת 2009–2010 שיחקה בסדרה דאוס, בתור אמה של בעלת הבלוג בסדרה, דפנה. בשנת 2011 קיבלה לבנטל סדרת אינטרנט משלה, "החיים על פי אורלי", המשמשת כסדרת בת לסדרה "החיים זה לא הכל". בשנים 2012–2013 הופיעה בתוכנית הילדים של הטלוויזיה החינוכית "בחצר של פופיק" בדמותה של דיטה, שגרה בסמוך לביתם של הבובות ועוזרת להם. בשנת 2017 התחילה לשחק את סמדר ב"אחותי קפצה כיתה". מאז שנת 2010 היא שחקנית תיאטרון בית ליסין, שם הופיעה בהצגות: "פרינסס מרי", "שם פרטי", "חברות הכי טובות" (בשיתוף התיאטרון הקאמרי). ב-2015 היא מגלמת את מיי בהצגה "חתולה על גג פח לוהט" בתיאטרון בית ליסין. כמו כן היא משחקת בהצגות "שבטים", ו"ארוחת פרידה". בימים אלה היא מעלה מופע סטנד-אפ חדש "החיים על-פי יעל לבנטל". משנת 2019 משחקת לבנטל בתיאטרון הבימה בתפקיד סיניה במחזמר "גבעת חלפון אינה עונה" (במקביל לשיפי אלוני). ממאי 2022 משחקת לבנטל בתיאטרון הבימה בתפקיד ללללה במחזה "הרטיטי את ליבי". לבנטל נשואה לשחקן בנימין יגנדורף ולהם שלושה ילדים. בראיון בשנת 2019 סיפרה כי היא סובלת מעיוורון פנים. לבנטל מיוצגת על ידי סוכנות האמנים "פרי כפרי". מדיה וקבצים בנושא יעל לבנטל בוויקישיתוף יעל לבנטל, ברשת החברתית פייסבוק יעל לבנטל, ברשת החברתית אינסטגרם יעל לבנטל, במיזם "אישים" לתיעוד היצירה הישראלית יעל לבנטל, במסד הנתונים הקולנועיים IMDb (באנגלית) יעל לבנטל, באתר "אידיבי", מאגר הידע העברי לקולנוע ישראלי ועולמי יעל לבנטל, באתר ספר הקולנוע הישראלי יעל לבנטל, בארכיון הבימה מיכל בן דוד, נחמה יחידה בין גברים – ריאיון עם יעל לבנטל, באתר הבמה, 13 בפברואר 2005 רותה קופפר, סקס ששווה להתאבד בשבילו, באתר הארץ, 8 בנובמבר 2006 רונית מזרחי, בגובה העיניים עם יעל לבנטל, באתר nrg‏, 20 באוגוסט 2010 ערן בר-און, יעל לבנטל: "באמת מטורפת האורלי הזו", באתר ynet, 5 בספטמבר 2011 רן בוקר, "'החיים זה לא הכל' הפכה אותי לנחלת הכלל", באתר ynet, 22 ביולי 2015 נבו זיו, קרב פנים אל פנים, באתר "ידיעות אחרונות", 8 בדצמבר 2015 מיקי לוין, ‏הצחוק זה לא הכל: יעל לבנטל יוצאת לעצמאות ומשיקה מופע סטנדאפ, באתר מעריב אונליין, 23 באפריל 2016 שיר זיו, "אני לא מאמינה בגלגול נשמות של אנשים, אבל כן של בגדים", באתר ישראל היום, 15 ביוני 2017 ליאת רון, ‏יעל לבנטל: "זה שלא צוחק יכול להיכנס לי לראש כל ההופעה", באתר גלובס, 15 בדצמבר 2017 חגית גינזבורג, יעל לבנטל: "כשהתחלתי לשחק שנאתי את הביטוי הומור נשי", באתר הארץ, 15 ביוני 2021 רענן שקד, איך עושה קמיצ'לי, באתר ynet, 29 בדצמבר 2004 אייל גולדמן, "המתנחלת" של ערוץ 10 הותקפה, באתר nrg‏, 21 ביולי 2005 גלית ואילנית, ‏"אתה מדבר עם אנשים ולא יודע עם מי אתה מדבר", באתר ‏מאקו‏, 14 בדצמבר 2019 דף השחקנית לבנטל יעל, באתר פרי כפרי